Pavol Hamžík

JUDr. Pavol Hamžík (* 20. august 1954, Trenčín) je slovenský diplomat, politik a právnik. V rokoch 19961997 bol ministrom zahraničných vecí SR, v rokoch 19982001 podpredsedom vlády SR pre európsku integráciu. V tejto funkcii koordinoval prípravu vstupu SR do Európskej únie. Pôsobil ako veľvyslanec v Nemecku (1994-1996) a na Ukrajine (2009-2013). Od augusta 2018 do júla 2025 bol mimoriadnym a splnomocneným veľvyslancom Slovenskej republiky v Maďarsku. V rokoch 1998 až 2002 bol poslancom NR SR. V rokoch 19992003 bol predsedom Strany občianskeho porozumenia a jedným zo štyroch lídrov vládnej koalície 1998 - 2002.

 Životopis 
Pavol Hamžík sa narodil v Trenčíne 20. augusta 1954. V rokoch 1969-1973 navštevoval Gymnázium v Trenčíne. Po absolvovaní Právnickej fakulty Univerzity Komenského (1973-1978) pracoval ako právnik v Ústave mechanizácie odevnej výroby Trenčín. Od roku 1984 pôsobil na Federálnom ministerstve zahraničných vecí v Prahe, následne v rokoch 1985 - 1989 ako konzul na veľvyslanectve ČSSR v Dánsku. V rokoch 1993 - 1994 bol vedúcim vládnej delegácie a neskôr Stálej misie SR pri Konferencii pre bezpečnosť a spoluprácu v Európe vo Viedni. V rokoch 1984-1989 bol Hamžík radovým členom Komunistickej strany Československa. Počas pôsobenia v diplomatických službách bol FMZV vyslaný na postgraduálne štúdium na Diplomatickej akadémii v Moskve, kde študoval od septembra 1989 do júna 1991. 

Po vzniku Slovenskej republiky pracoval v rokoch 1993-1994 ako vedúci vládnej delegácie a Stálej misie SR pri Konferencii o bezpečnosti a spolupráci v Európe a na odzbrojovacích rokovaniach Zmluvy o konvenčných ozbrojených silách v Európe (CFE) a Zmluvy Otvorené nebo vo Viedni. V KBSE pôsobil ako predseda Riadiacej skupiny k vojnovej kríze v bývalej Juhoslávii a ako zástupca SR v Trojke KBSE. V tejto funkcii sa spolupodieľal na vytvorení modalít pre prvé misie KBSE v Kosove, Sandžaku a Vojvodine, ako aj v Skoije.

 Tretia vláda Vladimíra Mečiara (19941998 
Od roku 1994-1996 Hamžík pôsobil ako veľvyslanec Slovenska v Nemecku. Dňa 27. augusta 1996 Hamžíka vymenovali za ministra zahraničných vecí SR. Od septembra 1996 do polovice roka 1997 bol členom Hnutia za demokratické Slovensko (HZDS).  Po zmarenom referende o členstve SR v NATO a priamej voľbe prezidenta z funkcie ministra dňa 26. mája 1997 na protest proti jeho zmareniu odstúpil. Následne pôsobil v súkromnej sfére ako právnik a manažér.

 Prvá vláda Mikuláša Dzurindu (19982002) 
V roku 1998 bol spoluzakladateľom a členom prípravného výboru Strany občianskeho porozumenia (SOP). Do 26. júna 1999 zastával funkciu prvého podpredsedu, potom ho zvolili za predsedu SOP. V tejto funkcii nahradil Rudolfa Schustera, ktorý sa stal prezidentom SR. V parlamentných voľbách v septembri 1998 bol Pavol Hamžík na kandidátke SOP zvolený za poslanca Národnej rady SR. Od 30. októbra 1998 do 2001 zastával post podpredsedu vlády SR pre európsku integráciu, následne bol v rokoch 2001-2002 za NR SR členom bruselského Konventu o budúcnosti Európy. 

 Návrat do diplomatického zboru 
Svoju činnosť SOP ukončila zlúčením so stranou SMER v roku 2003. Strana v dôsledku vnútorného rozpadu už v roku 2002 samostatne nekandidovala v parlamentných voľbách. Pavol Hamžík v rokoch 2002-2006 pôsobil opäť ako právnik a manažér. V roku 2006 nastúpil na ministerstvo zahraničných vecí ako generálny štátny radca, zároveň v rokoch 2007-2008 pôsobil tiež ako poradca ministra zahraničných vecí ako splnomocnenec  (šerpa) predsedu vlády SR pre rokovania o Lisabonskej zmluve. 

V máji 2009 bol vymenovaný za mimoriadneho a splnomocneného veľvyslanca SR na Ukrajine, kde pôsobil do roku 2013. V rokoch 2014-2018 opätovne pôsobil na MZVEZ ako generálny štátny radca a poradca MZVEZ SR a predsedu vlády pre energetickú bezpečnosť. V roku 2018 bol vymenovaný do funkcie veľvyslanca SR v Maďarsku, v ktorej pôsobil do júla 2025. Počas pôsobenia v Maďarsku bol predstaviteľom SR v Dunajskej komisii, v rokoch 2024 a 2025 jej podpredsedom.

 Akademická činnosť 
Pavol Hamžík bol v rokoch 1995-1999 členom Vedeckej rady Univerzity Mateja Bela v Banskej Bystrici. Tu obhájil a bol mu prepožičaný titul docenta, tiež tu pracoval ako prednášajúci. Pôsobil aj ako prednášajúci na Diplomatickej akadémii Právnickej fakulty UK v Bratislave.

 Osobný život 
Pavol Hamžík je ženatý, jeho manželka Dagmar je lekárka. Spolu majú dve dcéry. Aktívne ovláda nemecký, anglický, ruský a český jazyk, dohovorí sa francúzsky, maďarsky, ukrajinsky a dánsky.

 Referencie 

Kategória:Osobnosti z Trenčína
Kategória:Slovenskí diplomati
Kategória:Slovenskí politici
Kategória:Podpredsedovia vlády Slovenska
Kategória:Ministri zahraničných vecí a európskych záležitostí Slovenskej republiky
Kategória:Poslanci NR SR (1998 – 2002)
Kategória:Predsedovia slovenských politických strán
Kategória:Politici KSČ
Kategória:Politici ĽS-HZDS
Kategória:Politici SOP
Kategória:Absolventi Právnickej fakulty Univerzity Komenského v Bratislave
Kategória:Absolventi Moskovského štátneho inštitútu medzinárodných vzťahov
Kategória:Absolventi Univerzity Mateja Bela v Banskej Bystrici
Kategória:Veľvyslanci Slovenska v Maďarsku
Kategória:Veľvyslanci Slovenska v Nemecku
Kategória:Veľvyslanci Slovenska na Ukrajine